Ilmiy ishlanmalarni qoʻllab-quvvatlash uchun 100 million dollar grant ajratiladi

20.07.2018
Prezident Shavkat Mirziyoyev Yadro fizikasi institutida   Fanlar akademiyasi va ilmiy-tadqiqot institutlari vakillari, akademiklar, olimlar, yosh tadqiqotchilar bilan muloqot qildi.
Mamlakatimizda ilm-fanni rivojlantirishga katta e’tibor qaratilayotgani, keyingi bir yilda Prezidentning sohaga doir 11 farmon va qarori qabul qilingani qayd etildi.
Lekin fan bilan ishlab chiqarish oʻrtasidagi integratsiya past darajada qolayotgani, ilmiy izlanishlar yetarlicha qoʻllab-quvvatlanmayotgani tanqid qilindi.

«Har bir ilmiy ishga mahsulot sifatida qaralishi, uning xaridori oldindan aniq boʻlishi kerak», dedi Shavkat Mirziyoyev.
Davlatimiz rahbari ilmiy ishlanmalarning amaliyotga tatbiq etilishini qoʻllab-quvvatlash uchun 100 million dollar grant ajratilishi, ilmiy-tadqiqot institutlari xodimlarining oylik maoshlari bir necha barobar oshirilishini ma’lum qildi.
Kuni kecha Prezidentimizning «O‘zbekiston Respublikasida atom energetikasini rivojlantirish chora-tadbirlari toʻgʻrisida»gi farmoni qabul qilindi. Unga muvofiq Vazirlar Mahkamasi huzurida Atom energetikasini rivojlantirish agentligi tashkil etildi.
Uchrashuvda bu boradagi ishlarni amalga oshirish, kadrlar tayyorlash, ilmiy ishlanmalar yaratish va sohaga tatbiq etish masalalari toʻgʻrisida fikr almashildi.